पाएं अपने शहर की ताज़ा ख़बरें और फ्री ई-पेपरडाउनलोड करें
शिवपुरी। माधव नेशनल पार्क में वन्यजीवों की गणना मंगलवार से शुरू हो गई। पार्क की 41 बीट में आधा सैकड़ा से अधिक कर्मचारी वन्यजीवों की गणना का प्रपत्र भरने में जुटे हैं। पहले दिन तेंदुआ व रीछ के फुटप्रिंट भी मिले। तीन दिन तक चलने वाली इस गणना में कर्मचारी एक ही लाइनिंग पर तीनों दिन वन्यजीवों के प्रपत्र भरेंगे। एक बीट में तीन कंपार्टमेंट होते हैं, जिसमें प्रत्येक कंपार्टमेंट का एरिया 250 से 300 मीटर है।
ट्रांजिट लाइन मैथड से हो रही गणना: नेशनल पार्क में वन्यजीवों की गणना ट्रांजिट लाइन मैथड से की जा रही है। जिसमें पार्क की 41 बीट में 2 से 4 हेक्टेयर क्षेत्रफल में एक लाइन में हर 400 मीटर पर पत्थरों पर प्वाइंट बनाए जाते हैं। उसकी सीध में कर्मचारी सुबह 6 बजे से रवाना होता है और उसे तीन घंटे में लगभग तीन से चार किमी की दूरी तय करके प्रपत्र भरना होता है। प्रत्येक कर्मचारी को तीन दिन उसी लाइन पर पैदल चलकर वन्यजीवों की गणना करनी है।
ऐसे भर रहे हैं प्रपत्र: पैदल चलते हुए पार्क कर्मचारी प्रपत्र साथ में लेकर चल रहे हैं। रास्ते में दाएं-बाएं अकेला या समूह के रूप में मिलने वाले शाकाहारी जीवों का प्रपत्र में कोण व दूरी भरनी है। जबकि मांसाहारी वन्यजीवों के पंजों के निशान पर प्लास्टर ऑफ पेरिस डालकर उसका फुट प्रिंट, पेड़ में खरोंच के निशान व बिष्टा की जानकारी प्रपत्र में भरी जा रही है। प्रपत्र में ट्रांजिट लाइनिंग के अंतर्गत आने वाली पहाड़ी, घास का मैदान, खुला एरिया व जंगल की जानकारी भी भरी जाएगी।
रायपुर बीट में तेंदुआ, एरावन में मिला रीछ : गणना के पहले दिन पार्क की रायपुर बीट में तेंदुए के फुटप्रिंट मिले हैं, जबकि एरावन बीट में रीछ के पंजों के निशान मिले। एक ही लाइन पर पार्क के कर्मचारी तीन दिन लगातार जाएंगे, ताकि कोई भी जानवर गणना प्रपत्र में छूट न जाए।
तीन दिन में निकलेगा निष्कर्ष
॥वन्यजीवों की गणना शुरू हो गई है। पार्क के आधा सैकड़ा से अधिक कर्मचारी 41 बीट में वन्यजीवों की गणना कर रहे हैं। तीन दिन तक गिनती करने के बाद पूरी जानकारी एक साथ संकलित की जाएगी।
शरद गौड़, डायरेक्टर,नेशनल पार्क शिवपुरी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva bho_Deva zho_Hant eng_Latn